Helt som forventet har SønderjyskE's succes i 2016 en pris, og nu har de første sølvprofiler fra sidste sæson meldt deres afsked med SønderjyskE.

Midtbanestrategen Janus Drachmann og venstrebacken Marc Dal Hende skifter til sommer til FC Midtjylland, hvor de har fået kontrakter på henholdsvis tre et halvt og fire år.

- De har begge gjort det fantastisk hos os og har været succeshistorier, og så er det klart, at der er andre, der får øjnene op for dem. Vi ville gerne have dem længere hos os, og vi har også haft flere og lange drøftelser om fremtiden, men vi kunne ikke blive enige. Der manglede en part, der sagde ja. Så er det, som det er, og der er kommet andre klubber ind i billedet, og det er bare en del af gamet, siger sportschef Hans Jørgen Haysen.

Han forventer, at begge spillere bliver i SønderjyskE ind til sommer, og at der ikke skal forhandles om en her-og-nu-pris.

- Udgangspunktet er klart, at de bliver til sommer. Vi går ind til et sindssygt vigtigt forår, hvor ikke mindst starten er vigtig for os. Jeg er også sikker på, at de vil give alt, hvad de har, siger Haysen.

Også anfører Pierre Kanstrup har meddelt, at han ikke umiddelbart har planer om at forlænge kontrakten i SønderjyskE.